Meddelelse fra Kommissionen offentliggjort i henhold til artikel 27, stk. 4, i Rådets forordning (EF) nr. 1/2003 i sag AT.40023 — Grænseoverskridende adgang til betalings-TV

(EØS-relevant tekst)

(2018/C 403/16)

1. Indledning

(1) I henhold til artikel 9 i Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 ( 1 ) kan Kommissionen — når den agter at vedtage en afgørelse, hvorefter en overtrædelse kræves bragt til ophør, og de deltagende virksomheder tilbyder at afgive tilsagn, der imødekommer de betænkeligheder, som Kommissionen har underrettet de pågældende virksomheder om i sin foreløbige vurdering — ved afgørelse gøre disse tilsagn bindende for virksomhederne. En sådan beslutning kan vedtages for en bestemt periode, og i beslutningen konkluderes det, at der ikke længere er grund til, at Kommissionen griber ind.

(2) I henhold til samme forordnings artikel 27, stk. 4, skal Kommissionen forinden offentliggøre et kort resumé af sagen og hovedindholdet af de afgivne tilsagn. Interesserede parter kan fremsætte bemærkninger hertil inden for en af Kommissionen fastsat frist.

2. Resumé af sagen

(3) Den 23. juli 2015 vedtog Kommissionen en klagepunktsmeddelelse vedrørende bl.a. The Walt Disney Company's og The Walt Disney Company Limited's (tilsammen »Disney«) adfærd. Klagepunktsmeddelelsen udgør en foreløbig vurdering, jf. artikel 9, stk. 1, i forordning (EF) nr. 1/2003.

(4) Ifølge klagepunktsmeddelelsen har Disney indgået en licensaftale med betalings-TV-udbyderen Sky UK Limited, der indeholder en klausul, som forbyder Sky eller begrænser virksomhedens muligheder for at udbyde betalings-TV-tjenester som svar på uopfordrede anmodninger fra forbrugere, der er bosiddende og beliggende i Det Europæiske Økonomiske Samarbejdsområde (»EØS«), men uden for Det Forenede Kongerige og Irland (»den anfægtede klausul«).

(5) I klagepunktsmeddelelsen konkluderes det foreløbigt, at Disney's adfærd udgør en overtrædelse af artikel 101 i TEUF og artikel 53 i aftalen om Det Europæiske Økonomiske Samarbejdsområde (»EØS-aftalen«), fordi: i) Den anfægtede klausul har til formål at begrænse konkurrencen som omhandlet i artikel 101, stk. 1, i TEUF og artikel 53, stk. 1, i EØS-aftalen; ii) Der er ingen omstændigheder, der falder ind under den økonomiske og retlige kontekst for den anfægtede klausul, som kan berettige, at det konstateres, at klausulen ikke vil kunne skade konkurrencen; og iii) den anfægtede klausul opfylder ikke betingelserne for en fritagelse i henhold til artikel 101, stk. 3, i TEUF og artikel 53, stk. 3, i EØS-aftalen.

(6) Klagepunktsmeddelelsen vedrører også licensaftaler mellem Sky på den ene side og Paramount, NBCUniversal, Sony, Twentieth Century Fox og Warner Bros på den anden side, der indeholder klausuler, hvorved: a) Sky forbydes eller begrænses i sin mulighed for at gøre sine betalings-TV-tjenester tilgængelige som reaktion på uopfordrede anmodninger fra forbrugere, der er bosiddende eller beliggende i EØS, men uden for Det Forenede Kongerige og Irland og/eller b) Paramount, NBCUniversal, Sony, Twentieth Century Fox eller Warner Bros pålægges at forbyde TV-udbydere beliggende i EØS, men uden for Det Forenede Kongerige og Irland, eller at begrænse disse i deres mulighed for at udbyde betalings-TV-tjenester som reaktion på uopfordrede anmodninger fra forbrugere, der er bosiddende eller beliggende i Det Forenede Kongerige eller Irland.

(7) Den 26. juli 2016 vedtog Europa-Kommissionen en afgørelse i henhold til artikel 9, stk. 1, i forordning (EF) nr. 1/2003 om at gøre de tilsagn, som Paramount havde tilbudt for at imødekomme de betænkeligheder, som Kommissionen havde givet udtryk for i klagepunktsmeddelelsen, bindende.

(8) Kommissionen fortsætter med at undersøge foreneligheden med artikel 101 i TEUF og artikel 53 i EØS-aftalen med NBCUniversal's, Sony's, Twentieth Century Fox', Warner Bros' og Sky's adfærd (herunder sidstnævntes adfærd i tilknytning til ovennævnte klausuler i de licensaftaler, som Sky har indgået med Paramount og Disney).

3. Hovedindholdet i de tilbudte tilsagn

(9) Disney er ikke enig i de betænkeligheder, der gives udtryk for i klagepunktsmeddelelsen. Virksomheden har dog tilbudt tilsagn i overensstemmelse med artikel 9 i forordning (EF) nr. 1/2003 for at imødekomme Kommissionens betænkeligheder med hensyn til konkurrencen. Tilsagnene vedrører Disney, dets efterfølgere og alle de nuværende og fremtidige datterselskaber, som selskabet udøver en positiv enekontrol med, jf. Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (»EF-fusionsforordningen«) ( 2 ) . De vigtigste elementer i tilsagnene er følgende: a) Disney må ikke indgå, forny eller forlænge en licensaftale om betalings-TV (3), hvorved der, for så vidt angår ethvert område i EØS, (gen)indføres en »forpligtelse for TV-udbydere« eller »forpligtelse for TV-producenter«. Disse forpligtelser er defineret som henholdsvis: — De relevante klausuler (4) eller tilsvarende klausuler, for så vidt som de forhindrer en betalings-TV-udbyder i eller begrænser dennes muligheder for at reagere på uopfordrede forespørgsler fra forbrugere, der er bosiddende og beliggende i EØS, men uden for det område, hvortil denne udbyder er blevet meddelt licens (»forpligtelse for TV-udbydere«) — De relevante klausuler eller tilsvarende klausuler, for så vidt som de pålægger Disney at forbyde eller begrænse en betalings-TV-udbyder, der er beliggende i EØS, men uden for det område, hvortil en TV-udbyder er blevet meddelt licens, at reagere på uopfordrede forespørgsler fra forbrugere, der er bosiddende og beliggende i et sådant område, hvortil TV-udbyderen er blevet meddelt licens (»forpligtelse for TV-producenter«). b) Disney må ikke: — søge at håndhæve eller indlede en retssag ved en domstol eller ret om overtrædelse af en forpligtelse for en TV-udbyder og/eller en forpligtelse for en TV-producent, alt efter hvad der er relevant, i en eksisterende licensaftale om betalings-TV og — leve op til en hvilket som helst forpligtelse for TV-udbydere og/eller TV-producenter, som virksomheden er underlagt i henhold til en eksisterende licensaftale om betalings-TV.

(10) Disney's tilsagn omfatter både betalings-TV-tjenester, der udbyder flow-TV, og, i det omfang det indgår i licensen (eller særskilte licenser) med en TV-udbyder, video on demand-tjenester (for en companion on demand-tjeneste, hvis en sådan findes, der er inkluderet i kundens abonnement på den relevante betalings-TV-tjeneste, som drives af denne TV-udbyder).

(11) Tilsagnene gælder i fem år fra den dato, hvor Disney modtager formel meddelelse af Kommissionens afgørelse i henhold til artikel 9 i forordning (EF) nr. 1/2003 eller, for så vidt angår fremtidige datterselskaber, fra en måned efter fuldbyrdelsen af erhvervelsen af fuld kontrol over det fremtidige datterselskab.

(12) Tilsagnene er offentliggjort i deres fulde ordlyd på engelsk på Generaldirektoratet for Konkurrences hjemmeside: http://ec.europa.eu/competition/index_en.html

4. Opfordring til at fremsætte bemærkninger

(13) Med forbehold af resultaterne af markedstesten agter Kommissionen at vedtage en afgørelse i henhold til artikel 9, stk. 1, i forordning (EF) nr. 1/2003, hvorved de tilsagn, der er sammenfattet ovenfor og offentliggjort på Generaldirektoratet for Konkurrences hjemmeside, erklæres for bindende.

(14) I overensstemmelse med artikel 27, stk. 4, i forordning (EF) nr. 1/2003 opfordrer Kommissionen hermed interesserede parter til at fremsætte bemærkninger til de afgivne tilsagn. Bemærkningerne skal være Kommissionen i hænde senest en måned efter datoen for offentliggørelsen af denne meddelelse. Interesserede tredjeparter, der fremsætter bemærkninger, anmodes om tillige at indsende en ikkefortrolig version af deres bemærkninger, hvori enhver oplysning, som de anser for at være en forretningshemmelighed, og andre fortrolige oplysninger er slettet og efter omstændighederne erstattet af et ikkefortroligt sammendrag eller af ordene »forretningshemmelighed« eller »fortroligt«.

(15) De bedes begrunde Deres svar og bemærkninger og anføre relevante oplysninger og omstændigheder. Hvis der peges på et problem i forbindelse med nogen af de foreslåede tilsagn, bedes der desuden givet et forslag til, hvordan det kan løses.

(16) Eventuelle bemærkninger kan med angivelse af sagsnummer AT.40023 — Grænseoverskridende adgang til betalings-TV sendes til Kommissionen enten pr. e-mail (COMP-GREFFE-ANTITRUST@ec.europa.eu), pr. fax (+32 22950128) eller pr. brev til nedenstående adresse: European Commission Directorate-General for Competition Antitrust Registry 1049 Bruxelles/Brussel BELGIEN

(1) EFT L 1 af 4.1.2003, s. 1. Med virkning fra 1. december 2009 blev EF-traktatens artikel 81 og 82 til henholdsvis artikel 101 og 102 i TEUF. De to sæt bestemmelser er i det væsentlige identiske. I denne meddelelse skal henvisninger til artikel 101 og 102 i TEUF læses som henvisninger til EF-traktatens artikel 81 og 82, hvor det er relevant.

(2) EUT L 24 af 29.1.2004, s. 1.

(3) »Licensaftale om betalings-TV« defineres som en aftale om, at der meddeles en TV-udbyder (som licenstager) eksklusiv licens på licensgivers fremtidige produktion af bestemte film i en begrænset periode, i hvilken licenstager kan vise filmene via betalings-TV og, i det omfang det er omfattet af licensen (eller en eller flere særskilte licenser) med TV-udbyderen, via abonnementbaserede video on demand-tjenester (på en eventuel companion on demand-tjeneste, der er en del af kundens abonnement på den relevante betalings-TV-tjeneste, som drives af TV-udbyderen).

(4) »Relevante klausuler« er klausuler i en licensaftale om betalings-TV-produktion (også selv om de ikke er en del af den aftale, der er genstand for klagepunktsmeddelelsen), som i) med hensyn til satellittransmission gør gældende, at a) TV-udbyderens overspill-transmission i områder ud over det, til hvilket der er meddelt licens, ikke vil blive anset for at være kontraktbrud, forudsat at TV-udbyderen ikke bevidst tillader modtagelse uden for det område, hvortil der er meddelt licens, og/eller b) TV-producentens overspill-transmission i det område, hvortil der er meddelt licens, ikke vil blive anset for at være kontraktbrud, forudsat at TV-producenten ikke har tilladt brug af en tredjepartsdekoder, som er nødvendig for at modtage indhold i det område, hvortil der er meddelt licens, og ii) med hensyn til internettransmission a) pålægger en TV-udbyder at forhindre uautoriseret download og/eller streaming af film (og, hvis dette er inkluderet, andet audiovisuelt indhold) uden for det område, hvortil der er meddelt licens, ved hjælp af geofiltrering og/eller tilsvarende teknologi, og/eller b) fastsætter, at en TV-producents internet-overspil i et område, hvortil en TV-udbyder har fået meddelt licens, ikke udgør et kontraktbrud, forudsat at TV-producenten har krævet, at andre TV-udbydere anvender geofiltrering og/eller tilsvarende teknologi.